Vermiste Boksburg-tiener opgespoor | Maroela Media
Die tienermeisie van Boksburg wat Maandag vermis geraak het nadat haar ouers haar by die skool afgelaai het, is Sondag in die vroeë oggendure in KwaZulu-Natal gevind.
Dessie Rechner, stigter en direkteur van Pink Ladies, 'n organisasie wat hom daarop toespits om vermiste mense op te spoor, het aan Maroela Media bevestig dat Anchené van den Berg (17) opgespoor is. "Geen verdere besonderhede kan in hierdie stadium bekendgemaak word nie, aangesien die saak verder deur die polisie ondersoek word," het sy gesê.
Lt. Kwenzakwakhe Ngobese, woordvoerder van die polisie, het aan Maroela Media gesê die meisie is in Durban opgespoor. "Al wat ons nou kan sê, is dat die polisie met haar op pad is Johannesburg toe en dat sy vanmiddag terug by die huis sal wees. Die polisie ondersoek die saak en meer besonderhede sal later bekendgemaak word."
Anchené, 'n gr. 11-leerder aan Hoërskool Oosterlig, het vermis geraak nadat haar ouers haar Maandagoggend by die skool afgelaai het om haar laaste eksamenvak vir die jaar te skryf. Pieter, Anchené se pa, het vroeër aan Maroela Media vertel dat hy om 10:30 weer by die skool was om sy dogter op te laai, maar dat sy nie soos verwag uit die eksamenlokaal gestap gekom het nie.
Beeldmateriaal wat vanaf die skool se veiligheidskameras bekom is, het getoon hoe Anchené tien minute nadat sy afgelaai is weer by die skoolhekke uitstap. Pieter het gesê hulle het ook 'n brief in haar sluitkassie by die skool gekry waarin sy sê dat sy op haar eie wil wees en "haar eie ding gaan doen".
Pieter kon nie Sondag vir kommentaar bereik word nie.
Boksburg Gauteng KwaZulu-Natal
Tyd dat ouers hulle kinders se gatte pers begin slaan, maak nie saak hoe oud of hoe klein nie. Hoeveelste een is dit wat wegraak en dan weer opgespoor word. Al die moeite en verdriet om hulle weer te kry. Moet sommer 'n nag of twee in die tronk ook gaan slaap.
Na mate ons mense weg beweeg van skrifbegensels sal die al meer en meer gebeur!
Baie sterkte aan die ouens. Ons kind was met ordenlikte beginsels groot gemaak. Het 3ondersleinings in matriek behaal kon 5 gehad het . Sy en ons is christene en die man wat haar gevat het het haar met Bybelversie om geloop en sy ma het hom nog gehelp . Baie bly sy is so gou terug by julle. Alhoewel ons geweet waar ons kind was kon ons niks doen nie . Sy was klaar 18 en hou hande is af gekap. Wees net rus en baie lief vir haar . Verwyte help en gaan sien asb almal iemand om mee… Lees meer »
Die grootste probleem is dat die regte "medisyne" vir 'n ordentlike opvoeding, naamlik 'n goeie PAKSLAE op sy tyd, uit die mode geraak het!